En TV2-medarbejder, der har været på skiferie med sin familie, er blevet testet positiv for coronavirusset covid-19.

Det bekræfter TV2 og Sundheds- og Ældreministeriet.

- Vi tager den nye situation meget alvorligt. Arbejdet med at inddæmme og opspore er nu gået i gang. Vi vil gøre alt, hvad vi kan for at undgå at sygdommen breder sig i Danmark, siger sundheds- og ældreminister Magnus Heunicke (S).

Familien var på skiferie i Lombardiet i Norditalien, hvor der har været et stort udbrud af coronasmitte.

Læs også : Har du også mistet overblikket over coronavirusset? Så klik her

Kørte på hospitalet

Den smittede mand hedder Jakob Tage Ramlyng og kom hjem til Danmark mandag.

I går formiddag begyndte han at vise symptomer og blev testet på en steril stue på Sjællands Universitetshospital i Roskilde.

I nat bekræftede Statens Serum Institut, at han er smittet med covid-19. Hans kone og børn er testet negativ.

- Vi er selvfølgelig dybt rystede over, at det, vi troede var stærk usandsynligt, nu er vores virkelighed, skriver Jakob Tage Ramlyng på Facebook.

Han er indforstået med, at det bliver citeret i medierne.

Har du spørgsmål? I aften kl. 19 på DR1 og kl. 19:30 på dr.dk kan du få svar på dine spørgsmål og bekymringer omkring corona-smitte i Danmark. Klaus Bundgaard og Peter Qvortrup Geisling har inviteret Danmarks bedste eksperter til bordet for at besvare netop dine spørgsmål.

Skal blive hjemme i to uger

Familien er nu kommet i hjemmekarantæne.

- Vi er ved godt mod, selvom vi er trætte og præget af hovedpine, ondt i halsen og hoste. Det bliver helt uvirkeligt at skulle være indespærret i to uger, men vi prøver at få det bedste ud af det, skriver Jakob Tage Ramlyng.

Styrelsen for Patientsikkerhed er i tæt dialog med patienten om de personer, borgeren har været i kontakt med. Arbejdet med kontaktsporing og inddæmning er dermed gået i gang.

Kollegaer kan også få karantæne

Jakob Tage Ramlyng har været på arbejde som redaktør på TV2 News i går. Derfor vil Styrelsen for Patientsikkerhed besøge tv-stationen i Københavns Sydhavn for at undersøge, hvem der kan være i risikozonen for at være blevet smittet.

Søren Brostrøm, direktør i Sundhedsstyrelsen (tv.) og sundhedsminister Magnus Heunicke (S).

- Nogle af medarbejderne på TV2 kan ende med at ryge i hjemmekarantæne, og det er de helt indforstået med, siger Søren Brostrøm, der er direktør i Sundhedsstyrelsen, på et pressemøde.

Han forventer at se flere tilfælde af coronavirus-smitte i Danmark i de kommende uger.

Mange prøver - første positive